ЖЫХАР аграгарадка Нарач Іван Шнітоўскі не любіць і не жадае працаваць. А таму і ўзнікаюць непаразуменні з існуючым заканадаўствам. Лава падсудных для гэтага чалавека добра знаёмая, бо пасядзеў на ёй не адзін раз. У чэрвені 2014 года суд раёна прыгаварыў Івана Тадэвушавіча ў адпаведнасці з часткай 1 артыкула 174 Крымінальнага кодэкса Рэспублікі Беларусь (ухіленне бацькоў больш трох месяцаў на працягу года ад выплаты па судовай пастанове сродкаў на ўтрыманне непаўналетніх ці паўналетніх, але непрацаздольных і якія патрабуюць матэрыяльнай дапамогі дзяцей) да аднаго года папраўчых работ з утрыманнем 10 працэнтаў заробку на карысць дзяржавы. Гэта пакаранне Іван палічыў несур’ёзным і працягваў свой лад жыцця — гуляў, п’янстваваў. Таму 22 красавіка 2015 года ён зноў апынуўся ў зале судовых пасяджэнняў. На гэты раз у адпаведнасці з часткай 3 вышэй узгаданага артыкула яму прызначана пакаранне ў выглядзе аднаго года і шасці месяцаў папраўчых работ з утрыманнем 10 працэнтаў на карысць дзяржавы. У пачатку мая Івана Тадэвушавіча паставілі на ўлік у крымінальна-выканаўчай інспекцыі РАУС. Мужчыну дакладна растлумачылі яго правы і абавязкі, умовы адбывання пакарання і тыя наступствы, якія чакаюць пры іх невыкананні.